Trine Bramsen (S), 2024-04-03:
Den 11. februar 2024: En blot 13-årig pige fra Hjallerup forsvandt efter at have været i den lokale ungdomsklub.
Hendes veninde slog alarm, og hendes forældre blev tilkaldt.
Hendes 17-årige ekskæreste blev anholdt og er nu sigtet for voldtægt og drab ved kvælning og slag med bl.a. en mursten.
Den 27. december 2023: En 80-årig blev fundet dræbt i sin plejebolig.
Ægtemanden forsøgte at begå selvmord og blev efterfølgende sigtet for drab.
Den 6. december 2023: En kvinde blev fundet kvalt i et boligområde i Albertslund.
Han erkendte efterfølgende i et grundlovsforhør at have kvalt sin hustru i deres fælles hjem.
Den 25. oktober 2023: En 51-årig skolelærer blev fundet kvalt i sit hjem i Holstebro.
En 42-årig mand, som kvinden havde en relation til, blev dagen efter fængslet og sigtet for drab.
Han nægtede drab, men erkendte vold.
Den 3. oktober 2023: På Frederiksberg blev politiet tilkaldt til en lejlighed.
På gulvet i entréen lå Natasja Borup død, kun 26 år gammel.
Hun var blevet stukket i halsen med en urtekniv af den 29-årige ekskæreste, som hun var gået fra.
Den 21. februar 2023: I Otterup fandt politiet en tirsdag eftermiddag to døde personer.
Ifølge politiet havde en 77-årig mand først dræbt sin 73-årige hustru og dernæst sig selv.
Den 15. juli 2023: På strandpromenaden i Helsingør blev en kvinde fundet dræbt i en lejlighed.
Hun havde flere knivstik i hovedet og i halsen og havde fået slag mod hovedet med en håndvægt.
Han erkender dog vold med døden til følge.
Desværre er historierne her ikke noget, jeg finder på.
De er ikke taget ud af en krimi eller en tv-serie.
Det er virkelige kvinder, kvinder, der er blevet dræbt af deres partner eller ekspartner, alene siden vi sidste gang havde en redegørelsesdebat om ligestilling her i Folketingssalen.
Historierne kommer fra den partnerdrabsdatabase, som Politiken har lavet, og hvor journalisten Line Vaaben følger de alt for mange partnerdrab i Danmark.
Det værste er, at en stor del af partnerdrabene kan forebygges, for vi ved, at partnervold fører til partnerdrab.
Derfor kan vi ikke bare læne os tilbage og tænke, at fordi vi har gennemført en handleplan til bekæmpelse af partnervold og partnerdrab, så behøver vi ikke gøre mere foreløbig.
Partnerdrab rammer som oftest kvinder, men der er også mænd, der bliver dræbt.
Der er også mænd, der udsættes for vold.
På ligestillingsområdet er der i årets løb fremsat ét lovforslag, og det omfatter netop krisecentertilbud til mænd.
Det er rigtig positivt, at vi også i lovgivningen har fokus på ligestilling på voldsområdet.
Men lad mig også sige meget, meget klart, at arbejdet ikke må stoppe der.
Når vi i dag står her i Folketingssalen og er udvalgt som dem, der på vores partiers vegne skal sætte nye mål for ligestilling i Danmark, så hviler der en tung og vigtig arv på vores skuldre.
For det var i den her Folketingssal, at det blev besluttet at give kvinder valg- og stemmeret.
Det var i den her Folketingssal, at socialdemokratiske Nina Bang for 100 år siden med Stauning som statsminister indtog talerstolen som den første kvindelige minister udpeget i et demokratisk samfund.
Det var her, at det blev besluttet at lovliggøre abort og ægteskab mellem to af samme køn, først borgerligt og siden i kirken.
Vi har ansvaret for at løfte den arv.
Det må ikke være strukturerne i vores samfund, der sætter grænser for, hvad man kan og ikke kan.
Som Socialdemokrater har vi aldrig troet på, at kultur ændrer sig selv
og slet ikke bare ved at tale om den
Kun gennem strukturelle ændringer, som jo typisk vedtages netop her i den her sal, kan man ændre kulturen og dermed sikre de lige muligheder.
Tak for ordet.